सूडान में पैदा हुए इब्राहिम अल-क़ोसी ने अमरीकी अधिकारियों के साथ हुए एक समझौते के बाद ग्वांतानामो बे के एक न्यायाधिकरण में अपना अपराध क़बूल किया.उन्होंने माना है कि वे अफ़ग़ानिस्तान में ओसामा बिन लादेन के अंगरक्षक की तरह काम कर रहे थे और उन्होंने ओसामा बिन लादेन को अमरीका के चंगुल में आने से बचने में मदद की.इब्राहिम अल-क़ोसी को वर्ष 2001 में अफ़ग़ानिस्तान से गिरफ़्तार किया गया था और वर्ष 2002 में उन्हें ग्वांतानामो बंदीगृह में भेज दिया गया था.ग्वांतानामो बे के विवादित युद्धापराध न्यायाधिकरण में किसी को सज़ा सुनाए जाने का यह पहला मामला होगा.अधिकारियों और क़ोसी के बीच हुए समझौते के विवरण अभी जारी नहीं किए गए हैं.हालांकि समाचार एजेंसी रॉयटर्स ने न्यायाधिकरण के अधिकारियों के हवाले से कहा है कि क़ोसी को अधिकतम आजीवन कारावास की सज़ा हो सकती है.लेकिन उनको जेल में पहले ही बिताए जा चुके समय की सज़ा भी दी जा सकती है.